
Περίληψη
Ο καρκίνος συνδέεται με διαταραχές στη γονιδιακή έκφραση, το εναλλακτικό μάτισμα και την κυτταρική σηματοδότηση. Οι κινάσες SRPK1/2, βασικοί ρυθμιστές φωσφορυλίωσης SR πρωτεϊνών που συμμετέχουν στο μάτισμα, έχουν συσχετιστεί με την καρκινογένεση και αποτελούν δυνητικούς θεραπευτικούς στόχους. Η παρούσα εργασία περιλαμβάνει βιβλιογραφική ανασκόπηση και συστηματική μετα-ανάλυση 21 σύγχρονων in vivo μελετών, εξετάζοντας διάφορους τύπους καρκίνου. Η ανάλυση βασίστηκε σε μεθόδους βιοπληροφορικής και παρουσιάζεται μέσω μοντέλων random-effects και forest plots. Τα αρχικά αποτελέσματα δείχνουν σημαντική υπερέκφραση της SRPK1 στους περισσότερους καρκίνους, ενώ η SRPK2 παρουσιάζει επίσης αυξημένη έκφραση, με μικρότερη στατιστική ισχύ. Η αυξημένη δραστικότητά τους συσχετίζεται με πολλαπλασιασμό, μετάσταση, αγγειογένεση και αντοχή σε χημειοθεραπείες, με τη βιβλιογραφία να υποστηρίζει την εμπλοκή τους σε μονοπάτια όπως PI3K/AKT, MAPK/ERK, NF-κB και Wnt/β-catenin. Αντιθέτως, η αναστολή τους (γενετική/φαρμακολογική) περιορίζει την ογκογένεση και τη μετάσταση, ενισχύοντας την απόπτωση και τη χημειοευαισθησία. Συμπερασματικά, τα παραπάνω δεδομένα της μετα-ανάλυσης αναδεικνύουν τις SRPKs ως υποσχόμενους αντικαρκινικούς στόχους.

Εισαγωγή
Οι κινάσες SRPK, ή αλλιώς Κινάσες Πρωτεϊνών Σερίνης/Αργινίνης, συνιστούν μια οικογένεια κινασών που εξειδικεύεται στην φωσφορυλίωση των παραγόντων ματίσματος SR – πλούσιοι σε περιοχές με αμινοξέα σερίνης και αργινίνης. Η υπερφωσφορυλίωση των πρωτεϊνών SR προάγει τη μεταφορά τους στον πυρήνα, όπου συμμετέχουν στη ρύθμιση του ματίσματος του RNA, ενώ η απο-φωσφορυλίωση μειώνει αυτή τη δραστηριότητα και μεταβάλλει τη λειτουργία τους (Hanke et al. 2025). Οι υπό μελέτη κινάσες διαδραματίζουν κρίσιμο ρόλο στο εναλλακτικό μάτισμα, αλλά και σε άλλους βιολογικούς μηχανισμούς, όπως την αναδιοργάνωση της χρωματίνης, τη ρύθμιση του κυτταρικού κύκλου και της αγγειογένεσης, και την αντοχή σε χημειοθεραπείες (Giannakouros, Nikolakaki et al. 2011, Nikas et al. 2019). Υπάρχουν τρεις ισομορφές των SRPK: η SRPK1, η SRPK2 και η SRPK3, εκ των οποίων οι δύο πρώτες φέρουν βιβλιογραφική συσχέτιση με την ανάπτυξη καρκίνου (Hanke et al. 2025, Nikolakaki, Sigala et al. 2022). Η απορυθμισμένη δράση των SRPKs σε διαφόρους τύπους καρκίνου συσχετίζεται άμεσα με το εναλλακτικό μάτισμα γονιδίων που εμπλέκονται σε κρίσιμες κυτταρικές διεργασίες όπως ο πολλαπλασιασμός, η απόπτωση και η κυτταρική σηματοδότηση (Bullock & Oltean 2017, Duggan et al. 2022). Τα παραπάνω δεδομένα αναδεικνύουν την ανάγκη διερεύνησης του ρόλου των κινασών στην εξέλιξη του καρκίνου, με στόχο την περεταίρω κατανόηση των μηχανισμών ρύθμισης της γονιδιακής έκφρασης και την ανάπτυξη νέων εξειδικευμένων αντικαρκινικών θεραπειών.

Μεθοδολογία
Πραγματοποιήθηκε βιβλιογραφική ανασκόπηση ερευνητικών άρθρων που αφορούν τη δράση των κινασών SRPK1/2 στον καρκίνο, εφαρμόζοντας κριτήρια αποκλεισμού. Τα δεδομένα που αντλήθηκαν από τα ερευνητικά άρθρα ομαδοποιήθηκαν ανά τύπο καρκίνου, τύπο κινάσης και βιολογική έκβαση. Εξήχθησαν ποσοτικά αποτελέσματα σχετικά με την έκφραση των SRPK1/2 και τη συνεξέταση παραμέτρων όπως ανάπτυξη όγκου, μετάσταση και απόκριση σε θεραπεία, τόσο σε φυσιολογικά όσο και καρκινικά δείγματα. Για την μετα-ανάλυση δεδομένων έκφρασης των κινασών SRPK1/SRPK2 από τις διαφορετικές μελέτες, υπολογίστηκε η διαφορά μέσων όρων (Mean Difference) για κάθε άρθρο και εφαρμόστηκε random-effects model, ώστε να εκτιμηθεί η συνολική επίδραση και η μεταξύ-μελετών ετερογένεια. Τα αποτελέσματα απεικονίστηκαν σε forest plots, παρουσιάζοντας συγκριτικά την αύξηση της έκφρασης των κινασών σε διαφορετικούς τύπους καρκίνου.

Αποτελέσματα
Σε αρχικά αποτελέσματα η SRPK1 φαίνεται να εμφανίζει σημαντική υπερέκφραση στους περισσότερους καρκίνους, ενώ η SRPK2 παρουσιάζει επίσης αυξημένη έκφραση, με συγκριτικά μικρότερη στατιστική ισχύ. Η αυξημένη δραστικότητά τους συσχετίζεται με πολλαπλασιασμό, μετάσταση, αγγειογένεση και αντοχή σε χημειοθεραπείες, με τη βιβλιογραφία να υποστηρίζει πως εμπλέκονται σε μονοπάτια όπως PI3K/AKT, MAPK/ERK, NF-κB και Wnt/β-catenin. Αντιθέτως, η αναστολή τους (γενετική/φαρμακολογική) περιορίζει την ογκογένεση και τη μετάσταση, ενώ ενισχύει παράλληλα την απόπτωση και τη χημειοευαισθησία. Συμπερασματικά, τα παραπάνω δεδομένα της μετα-ανάλυσης αναδεικνύουν τις SRPKs ως υποσχόμενους αντικαρκινικούς στόχους και η περεταίρω διερεύνηση της αντικαρκινικής τους δράσης κρίνεται αναγκαία.

